Belmunti Minzagnu

Lu paisi di Belmunti Minzagnu (o Lu Minzagnu; talianu: Belmonte Mezzagno) s'attrova a 13 chilomitri di Palermu e a 364 metri supra lu liveddu dû mari. Li principali pruduzzioni agriculi sunnu: ciriali, alivi, frutta e racina pi mustu. Lu sitturi artiggianali vanta n'antica tradizzioni ntâ pruduzzioni di strumenti musicali. 

Lu nomu di la citati, ntô principiu, era sulu Minzagnu (Mezzagno), ca significa "misu a menza autizza"; a accuminzari dû 1776 si trasfurmò n Belmunti, picchì era fìudu dî Ventimiglia, prìncipi di Belmunti. Sulu doppu lu 1864 a Belmunti si ci juncìu Minzagnu.

Nta lu 1776 Giuseppe Ventimiglia fici custruiri la Matrici, unni si cunzirvanu li dui tili di Pietru Novelli cu li figuri di S.Rusulìa e dâ Sacra Famigghia. Àutri munumenta ntirissanti sunnu la Cresia di l'Armi Santi e li resti dû Palazzu Barunali.

L'abbitanti sunnu chiamati "minzagnoti" (o a li voti "mizzagnoti") n sicilianu e "mezzagnoti" n italianu.

Lijami di fora
Belmunti Minzagnu ntû situ di Sicilia.inDettaglio
Belmunti Minzagnu n Sicilyweb

Catigurìa:Cumuni dâ pruvincia di Palermu
Catigurìa:Sicilia